**Timo Tapani Sarpaneva** (31. lokakuuta 1926 Helsinki – 6. lokakuuta 2006 Helsinki) oli kansainvälisesti arvostettu suomalainen taiteilija ja professori. Hänet tunnetaan erityisesti taideteollisesta muotoilusta. Sarpaneva toimi myös taideteollisuusnäyttelyjen suunnittelijana. Hänen mielimateriaalejaan olivat lasi ja metalli, mutta käytössä olivat myös muun muassa posliini, puu ja tekstiili.

Elämäkerta
----------

### Nuoruus ja ensimmäiset työt

Timo Sarpaneva syntyi Helsingissä 1926. Hänen vanhempansa olivat Martta ja Akseli Sarpaneva.

Timo Sarpaneva opiskeli Taideteollisessa oppilaitoksessa, mistä hän valmistui 1948 graafikoksi. Hänen töitään oli esillä seuraavana vuonna Helsingin Taidehallissa pidetyssä nuortennäyttelyssä. Sarpaneva alkoi kokeilla monia erilaisia materiaaleja, kuten terästä, villaa ja puuvillaa. Mainetta hän sai Milanon triennaalissa vuonna 1951, kun hänen kukkoaiheinen pannumyssynsä palkittiin hopeamitalilla.

### Maailmanmaineeseen

Timo Sarpaneva lasiseppä Helge Niemisen kanssa Iittalan lasitehtaalla 1950-luvulla.
Sarpanevan ura lasitaiteilijana alkoi 1949, jolloin hän voitti toisen palkinnon Riihimäen lasitehtaan järjestämässä Pohjoismaisessa kilpailussa. Hänen ensimmäiset lasityönsä edustivat surrealismia, mutta pian hän siirtyi abstraktiin muotokieleen.

*Kajakki* oli Grand Prix -voittajatyö Milanon triennalissa 1954.Sarpeneva loi vuosina 1952–1954 muun muassa *Lansetti*-sarjan, *Orkidean* ja *Kajakin*. Hänen lasimaljakkonsa voitti Milanon triennaalin Grand Prix’n 1954, ja yhdysvaltalainen *House Beautiful* -lehti valitsi sen 1956 maailman kauneimmaksi esineeksi.

Sarpaneva teki Iittalan lasitehtaalle 1950-luvulta lähtien lukuisia lasitöitä. suunnittelema *i*-lasi-sarja kuuluu suomalaisille tutuimpiin tuotteisiin, ja se on säilynyt vuosikymmenten ajan yleisenä käyttöesineenä. Myös Iittalan logo, i-kirjain punaisessa pallossa, on hänen suunnittelemansa.

Porin Puuvillatehtaat valitsi 1955 Sarpanevan taiteelliseksi johtajakseen. Hän suunnitteli monia värikkäitä kankaita, joista tunnetumpia ovat *Ambiente*-tuotenimeä tottelevat kankaat. Sarpaneva loi 1960–1961 Winterin väritehtaalle värisävystöt ja suunnitteli 1960–1962 Villayhtymälle sarjan paksuja *Pohjanlahti*-ryijyjä.

### Käytännöllisempään suuntaan

Sarpanevan suunnittelema S-pata. Valmistaja Rosenlew & Co. Tuotannossa 1960–1972.
Suomalaisen taideteollisuuden kärkinimet saivat myös kritiikkiä estetismistään. Sarpanevakin muutti tyyliään 1960-luvulla ja siirtyi suunnittelemaan entistä arkisempia tuotteita. Hän suunnitteli muun muassa punaisia emalipintaisia paistinpannuja, kalapatoja ja mustia valurautapatoja.

Sarpanevan lasista tehty *Finlandia*-kokoelma, johon kuului maljoja, laseja ja kulhoja, kertoo myös vähemmän ylevästä ja karkeahkosta muotokielestä. Opa Oy:lle Sarpaneva suunnitteli 1970 teräksestä valmistettuja käyttöesineitä. Samana vuonna hän aloitti yhteistyön saksalaisen Rosenthalin kanssa. Sille Sarpaneva toteutti muun muassa lähes sataosaisen posliinista valmistetun *Suomi*-kokoelman.

*Suomi*-sarjan jatkumoa edustaa 1970-luvun lopussa valmistunut *Jurmo*-sarja, johon kuuluu monet Sarpanovan pelkistetyimmistä käyttöesineistä. Ne esiteltiin vuonna 1979 *Arkipelago*-veistosten kanssa. Sarpanevan 1980-luvun onnistuneimmat työnsä olivat Iittalan lasitehtaassa 1984 valmistetut *Claritas*-taidelasiesineet.

Sarpaneva siirtyi 1997 tekemään lasia Venetsian Muranoon. Suomesta muuttoon vaikuttivat vaikeudet Hackman-Iittalan kanssa.

Tunnustukset
------------

Sarpaneva sai lukuisia palkintoja ja kansainvälisiä tunnustuksia ja palkintoja, muun muassa Lunning-palkinnon 1956. Hänelle myönnettiin Pro Finlandia -mitali vuonna 1958. Sarpaneva sai professorin arvonimen vuonna 1976. Taideteollisen korkeakoulun kunniatohtoriksi hänet nimettiin 1993.

Yksityiselämä
-------------

Timo Sarpanevan veli oli Pentti Sarpaneva. Timo Sarpanevan ensimmäinen puoliso oli sisustusarkkitehti Pi Sarpaneva (o.s. Holmberg) ja toinen Marjatta Svennevig. Ensimmäinen liitto kesti vuodet 1954–1970 ja toinen vuodesta 1997 Sarpanevan kuolemaan saakka vuonna 2006. Sarpaneva sai molempien naisten kanssa kaksi lasta. Sarpaneva tapasi Svennevigin jo vuonna 1960 ja seurusteli tämän kanssa noin 10 vuotta vaikka oli edelleen naimisissa ja asui yhdessä Pi Sarpanevan kanssa.

Sarpaneva on haudattu Hietaniemen hautausmaan Taiteilijainmäelle.

Lähteet
-------

* Sarpaneva, Marjatta: *Timo Sarpaneva: Taide ja elämä*. Helsinki: Tammi, 2020. ISBN 978-952-04-1677-5.
* Smeds, Kerstin: "Sarpaneva, Timo (1926–2006)", *Suomen kansallisbiografia, osa 8*, s. 687–693. Helsinki: Suomalaisen Kirjallisuuden Seura, 2006. ISBN 951-746-449-5. / Teoksen verkkoversio.

### Viitteet

1. ↑  Sartti, Seija: Muistot: Timo Sarpaneva. *Helsingin Sanomat*.  6.10.2006.  Arkistoitu 28.9.2016. Viitattu 1.10.2015.
2. 1 2  *Otavan Iso Fokus*, osa 6, s. 3721. Helsinki: Otava, 1974. ISBN 951-1-01236-3.
3. 1 2 3 4 5 6 7 8 9 10  Smeds 2006.
4. ↑  Viitala, Janne (toim.): *Liedeltä pöytään. Suomalaiset design -talousvalut*, s. 97. Karkkilan ruukkimuseo Senkka ja Rosenlew-museo, 2010.
5. ↑  Sarpaneva, Timo hakuteoksessa *Uppslagsverket Finland* (2012). (ruotsiksi)
6. ↑  Viitala Janne (toim.): *Liedeltä pöytään: Suomalaiset design -talousvalut*, s. 46. Karkkilan ruukkimuseo Senkka ja Rosenlew-museo, 2010.
7. ↑  Lehtimäki, Riitta: Muistatko Marjatta Svennevigin – köyhän tytön tie malliksi ja Timo Sarpanevan vaimoksi.  *Kotiliesi*, 19.05.2018. Artikkelin verkkoversio.
8. ↑  Kuparinen, Jesse: Marjatta Sarpaneva paljastaa HS:n haastattelussa mitä pitää tehdä astioiden Iittala-tarroille – jättää, vai raaputtaa pois?.  *Ilta-Sanomat*, 21.6.2018. Artikkelin verkkoversio.
9. ↑  Tänään tv:ssä: Timo Sarpanevalla oli vaimo ja tyttöystävä samaan aikaan - "Meille muodostui outo ystävyyssuhde" *www.iltalehti.fi*. Viitattu 23.12.2020.
10. ↑  Hietaniemen hautausmaa (pdf) Helsingin seurakuntayhtymä. Viitattu 1.10.2015.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Timo Sarpaneva**.
* Timo Sarpaneva – suomalaisen muotoilun taitaja. Ylen Elävä arkisto.

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Saksa
* Israel
* Suomi (KANTO)
* Yhdysvallat
* Australia
* Puola

 |
|  |
| Tieteilijät | 
* CiNii

 |
|  |
| Taiteenala | 
* South Australia
* KulturNav
* Museum of Modern Art
* Victoria
* RKD Artists
* ULAN

 |
|  |
| Henkilöt | 
* Deutsche Biographie
* Elonet
* Kansallisbiografia
* Biografiskt Lexikon
* Yle
* Uppslagsverket Finland
* Biografiasampo

 |
|  |
| Muut | 
* SNAC
* IdRef

 |

 |